สังคมข่าวหุ้น
*ไทยแลนด์โฟกัสเรียกความเชื่อมั่น
28 ส.ค. 2562

เกียรติก้อง ว่องไวยากร
*ไทยแลนด์โฟกัสเรียกความเชื่อมั่น
*เปิดแล้วงานไทยแลนด์โฟกัส 2019 ระหว่างวันที่ 28-30 สิงหาคมนี้ นักลงทุนไทย เทศ แห่ร่วมงาน ท่ามกลางบรรยากาศสงครามการค้าระหว่างทรัมป์กับจีนที่ยังระอุอยู่ในขณะนี้ งานนี้ “ภากร” ผู้จัดการตลาดหลักทรัพย์ฯ มั่นใจว่าบริษัทจดทะเบียนกว่า 700 ราย มีอุตสาหกรรมที่หลากหลาย ฐานะทางการเงินที่แข็งแรง ทำให้ตลาดหุ้นไทยรับความผันผวนของตลาดโลกได้ วานนี้ต่างชาติยังคงขายสุทธิต่อเนื่อง แนวรับ 1,610 จุด แนวต้าน 1,625 จุด
*TMB ของเฮียปิติ ตัณฑเกษม ประธานเจ้าหน้าที่บริหารแบงก์ทหารไทย ราคาดิ่งลงอย่างต่อเนื่อง ยังหาแนวรับไม่เจอ ราคาใช้สิทธิเพิ่มทุนปรับแทบไม่ทัน งานนี้ต่ำกว่าเดิมแน่นอน แต่ถ้าน้องแมงเม่าชอบของดีราคาถูกก็ทยอยเก็บได้แล้ว หลังควบรวมกิจการกับธนชาต ราคาน่าจะไปยืนเหนือ 2 บาท กำไรดีกว่าซื้อหุ้นแบงก์ตัวใหญ่ ๆ ที่มีอัพไซด์ไม่สูงเสียอีก ต่างจาก TCAP ของเสี่ยสมเจตน์ หมู่ศิริเลิศ กรรมการผู้จัดการใหญ่ ที่ราคาดีวันดีคืน หลังประกาศแจกปันผลพิเศษ และซื้อหุ้นคืน ราคาเป้าหมาย 62 บาท ได้แรงหนุนจากอัตราผลตอบแทนเงินปันผลที่ 13%
*LOXLEY ของธงชัย ล่ำซำ ประธานกรรมการ บริษัท ล็อกซเล่ย์ งานนี้รอรับข่าวดี ไม่ว่าศาลฯ พิจารณาออกมารูปไหนก็ได้หมด หากให้ทำหวยออนไลน์ต่อก็ดี แต่ถ้าไม่ได้ทำก็จะได้ค่าชดเชยความเสียหาย อย่างน้อยก็ 1.4 พันล้านบาท เท่าเดิม และอย่างมาก 3 พันกว่าล้านบาท ราคาหุ้นตอนนี้ต่ำกว่า 2 บาทแล้ว สะสมไว้บ้างก็ดี ส่วนหวยรูปแบบใหม่ของกองสลากฯ งานนี้ไม่มีมวยล้ม เพราะหนีความเป็นจริงไม่พ้นที่จะต้องทำ หลังจากพ.ร.บ.สลากฯ ฉบับใหม่ออกมาบังคับใช้แล้ว
*ราคาหุ้น IVL ของศรี ปรากาซ โลเฮีย ประธานกรรมการ บริษัท อินโดรามา เวนเจอร์ส เริ่มกลับมา หลังจากดิ่งหนักต่อเนื่องมาเป็นสัปดาห์ ก่อนหน้านี้ ระเฑียร ศรีมงคล รองประธานกรรมการและกรรมการอิสระ บริษัท IVL รายงานซื้อหุ้น IVL จำนวน 6 หมื่นหุ้น ที่ราคาหุ้นละ 44 บาท คิดเป็นมูลค่ารายการรวมกว่า 2.64 ล้านบาท แล้วตอนนี้ราคาอยู่แถว 32 บาท ยังไม่น่าซื้ออีกหรือ
*EGCO ของจักษ์กริช พิบูลย์ไพโรจน์ กรรมการผู้จัดการใหญ่ บริษัท ผลิตไฟฟ้า หลังจากฟุตซี่ประกาศปรับขึ้นจาก Mid Cap เป็น Large Cap ราคาก็ยังย่อตัว จังหวะนี้ถือเป็นโอกาสให้เข้าสะสม เนื่องจากเม็ดเงินลงทุนจะเข้ามาช่วงวันที่ 20 ก.ย.นี้ และอีก 2 ตัว ที่ได้เพิ่มน้ำหนักอย่าง KTC และ BGRIM ด้วย
*PTG ของพิทักษ์ รัชกิจประการ ประธานเจ้าหน้าที่บริหารและกรรมการผู้จัดการใหญ่ พีทีจี เอ็นเนอยี เริ่มมีแนวโน้มเป็นขาขึ้น หลังจากจับมือกับบริษัท ท่าอากาศยานไทย จำกัด เปิดตัว “AOT DIGITAL AIRPORTS” เป็นแพลตฟอร์มทำหน้าที่ตัวกลางเชื่อมต่อสินค้าและบริการสำหรับสมาชิกบัตร “PT Max Card” ยังเตรียมนำธุรกิจก๊าซธรรมชาติเหลว ธุรกิจอาหารและเครื่องดื่ม และธุรกิจปาล์มคอมเพล็กซ์เข้าจดทะเบียนในตลาดฯ เร็ว ๆ นี้
*เฮียชูชาติ เพ็ชรอำไพ ประธานกรรมการบริหาร เจ้าของ MTC บอกเลขเด็ด ไตรมาสที่ 3 กำไรทะลุ 1 พันล้านบาท แน่นอน ท่ามกลางตลาดหุ้นที่ผันผวน เป็นตัวเลือกหนึ่งที่น้องแมงเม่าจะรับเข้าพอร์ต ขณะที่สถาบันและนักลงทุนต่างชาติยังเหนียวแน่นถือหุ้นรวมกันกว่า 25%
*หุ้น PRM ของว่าที่ ร.ต.ชาญวิทย์ อนัคกุล ประธานคณะกรรมการบริหาร และประธานคณะเจ้าหน้าที่บริหาร พริมา มารีน วิ่งแรง กูรูมองปีนี้เป็นปีที่ดีสำหรับ PRM จากการฟื้นตัวในทุกธุรกิจของบริษัท ครึ่งปีหลังจะเติบโต จากการเพิ่มกองเรือและขนส่ง เป้าหมาย 10.80 บาท
*บรรณรงค์ พิชญากร เอ็มดีสุดแอกทีฟแห่งหลักทรัพย์ บัวหลวง ส่งทีมกูรูเดินสายทัวร์ BLS Talk จบไปอีก 4 ภาครวด พัทยา ขอนแก่น เชียงใหม่ ภูเก็ต ลูกค้ามากันแน่น แถมต่อคิวยาวเหยียดสมัครร่วมโครงการ The Stock Master เพื่อเรียนรู้ Trade Master กันให้ลึก ส่วนใครสนใจสมัครร่วมโครงการ The Stock Master ไปที่ www.bualuang.co.th/thestockmaster ถึง 30 ส.ค. 2562